አቶ በረከት ስምኦን እና አቶ ታደሰ ካሳ በእሥራት ተቀጡ
አዲስ አበባ፡- አቶ በረከት ስምኦን በስድስት እንዲሁም አቶ ታደሰ ካሳ በስምንት ዓመት እሥር እንዲቀጡ ሲል የአማራ ክልል ጠቅላይ ፍርድ ቤት ወሰነ። 
በአማራ ክልል ጠቅላይ ፍርድ ቤት ጉዳያቸው ሲታይ የነበረው የሀገሪቱ የቀድሞ ከፍተኛ ባለሥልጣናት የነበሩት የአቶ በረከት እና የአቶ ታደሰ ጉዳይ ትናንት ተቋጭቷል። ሚያዝያ 28 ቀን 2012 ዓ.ም የዋለው ችሎት ዓቃቤ ሕግ ያቀረባቸውን የቅጣት ማክበጃ እና ተከሳሾች ያቀረቧቸውን የቅጣት ማቅለያዎች ተመልክቶ የተከራካሪዎቹን አስተያየት አዳምጦ የቅጣት ውሳኔ ለመስጠት ለትናንት ይዞት በነበረው ቀጠሮ መሠረት ችሎቱ ትናንት ተሰይሟል። 
በቀጠረው መሠረትም ተከሳሾች
 በጠበቃቸው አማካኝነት በቅጣት ማቅለያነት ያቀረቧቸውን የቤተሰብ አስተዳዳሪ፣ ህመምተኛ መሆናቸው እና ከዚህ በፊት ምንም አይነት የወንጀል ድርጊት አለመፈፀማቸውን ፍርድ ቤቱ በቅጣት ማቅለያነት ይዞላቸዋል። በተጨማሪም ለበርካታ ዓመታት በመንግሥትና የፖለቲካ ሥራ መሥራታቸውንም የክልሉ ጠቅላይ ፍርድ ቤት በማቅለያነት እንዲያዝላቸው መወሰኑን አመልክቷል። 
በዓቃቤ ሕግ በኩል ተከሳሾች በመንግሥትና በፖለቲካ ሥራ ማገልገላቸው ሕጉን ከሌላው ሰው የበለጠ እንዲያውቁት የሚደርግ በመሆኑና ሃላፊነታቸውን በአግባቡ ባለመወጣታቸው ሊጠየቁ ይገባል ሲል በማክበጃነት ያቀረበውን ፍርድ ቤቱ ያልተቀበለው መሆኑን አመልክቷል።
በተከራካሪ ወገኖች የተነሱትን የቅጣት
 ማቅለያና ማክበጃ መሠረት አድርጎ ተከሳሾች ሃላፊነትን በአግባቡ ባለመወጣት በተመሰረተባቸው ክስ፤ አቶ በረከት ስምኦን በሁለት ክሶች እንዲሁም አቶ ታደሰ ካሳ በሦስት ክሶች ጥፋተኛ ናቸው በማለት የቅጣት ውሳኔውን አስተላልፏል። 
በዚህ መሠረት ጉዳዩን ሲከታተል የነበረው ፍርድ ቤቱ አቶ በረከት ስምኦን በስድስት ዓመት እሥራትና 10 ሺህ ብር እንዲሁም አቶ ታደሰ ካሳ በስምንት ዓመት እሥራትና 15 ሺህ ብር እንዲቀጡ ሲል ወስኗል።
በአቶ በረከት ስምኦን እና በአቶ ታደሰ ካሳ ላይ የአማራ ክልል ጠቅላይ ዓቃቤ ሕግ ሥራን በማያመች መንገድ መምራት የሙስና ወንጀል ለአማራ ክልል ጠቅላይ ፍርድ ቤት ክስ አቅርቦ ክርክር ሲያካሂድ መቆየቱ ይታወቃል።
አዲስ ዘመን ግንቦት 1/2012በጋዜጣው ሪፖርተር